
Parlamentul României

Camera Deputaţilor
COMISIA PENTRU  MEDIU  ŞI ECHILIBRU ECOLOGIC

	Bucureşti,
	18 martie  2015

	Nr.
	4c-27/37


AVIZ
asupra proiectului de Lege privind înfiinţarea, organizarea şi funcţionarea formelor istorice asociative de proprietate
În conformitate cu prevederile art.95 din Regulamentul Camerei Deputaţilor, republicat cu modificările şi completările ulterioare, Comisia pentru mediu şi echilibru ecologic a fost sesizată, spre dezbatere şi avizare, cu proiectul de lege privind înfiinţarea, organizarea şi funcţionarea formelor istorice asociative de proprietate, trimis cu adresa nr. PL-x180 din 4 martie 2015
Senatul, în calitate de primă Cameră sesizată, a adoptat proiectul de lege în şedinţa din 3 martie 2015.  

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră  decizională. 

Proiectul de Lege are ca obiect de reglementare crearea cadrului legal pentru reînfiinţarea şi funcţionarea formelor istorice asociative de proprietate asupra terenurilor cu vegetaţie forestieră, cum ar fi: obştile de moşneni în devălmăşie, obştile răzeşeşti nedivizate, composesoratele, obştile de cumpărare, pădurile grănicereşti, pădurile urbariale, comunele politice, cooperativele precum şi alte comunităţi şi forme asociative.

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia pentru mediu şi echilibru ecologic a dezbătut proiectul de lege în şedinţa din data de 17 martie 2015.
   Membrii Comisiei au examinat proiectul de lege supus avizării, expunerea de motive şi avizul negativ al Consiliului Legislativ, transmis cu adresa nr.562 din 14 mai 2014. 
În urma dezbaterilor, Comisia pentru mediu şi echilibru ecologic a hotărât, cu majoritate de voturi (5 voturi împotrivă), avizarea negativă a proiectului de lege, întrucât prin promovarea prezentului proiect de lege s-ar crea un paralelism legislativ, având în vedere existenţa unui act normativ în vigoare care cuprinde prevederi referitoare la reconstituirea dreptului de proprietate asupra terenurilor agricole şi cele forestiere pentru formele istorice asociative de proprietate existente anterior anului 1948. 
În raport de obiectul şi conţinutul reglementării, proiectul de lege face parte din categoria legilor organice. 

  VICEPREŞEDINTE,
          
                    SECRETAR,

        PEIA NINEL                                         VASILE DANIEL SUCIU

